ไดโดมอนทิ้งธุรกิจเปลี่ยนทำอสังหาฯ
ไดโดมอน ขายธุรกิจและแบรนด์ให้ &#8220;ฮอท พอท&#8221; รับทรัพย์ 45 ล้านบาท พลิกทำอสังหาริมทรัพย์ เร่งกลับมาซื้อขายอย่างช้าต้นปี 2556
8 ก.ย. 2554

ไดโดมอน ขายธุรกิจและแบรนด์ให้ “ฮอท พอท” รับทรัพย์ 45 ล้านบาท พลิกทำอสังหาริมทรัพย์ เร่งกลับมาซื้อขายอย่างช้าต้นปี 2556
นายกัมพล ตติยกวี ประธานเจ้าหน้าที่บริหาร บริษัท ไดโดมอน กรุ๊ป (DAIDO) เปิดเผยว่า บริษัทจะขายสินทรัพย์ทั้งหมดที่เกี่ยวข้องกับธุรกิจร้านอาหารของไดโดมอน รวมทั้งแบรนด์ไดโดมอน ให้กับ บริษัท ฮอท พอท (HOTPOT) มูลค่าขายรวม 45 ล้านบาท และหลังจากขายธุรกิจแล้ว คณะกรรมการบริษัทจะหาธุรกิจใหม่ ซึ่งเป็นธุรกิจอสังหาริมทรัพย์ มาลงทุน 
สาเหตุการขายธุรกิจร้านอาหาร เนื่องจากธุรกิจร้านอาหารมีอัตรากำไรขั้นต้นค่อนข้างต่ำ จึงต้องการขยายธุรกิจไปลงทุนอสังหาริมทรัพย์ ซึ่งมีอัตราการเติบโตต่อเนื่องสามารถสร้างผลกำไรให้บริษัท ทำให้กลับมาซื้อขายในตลาดหลักทรัพย์ได้อย่างเร็วต้นปี 2556
นายกัมพล กล่าวว่า บริษัทศึกษาแนวทางการทำธุรกิจใหม่หลายแนวทาง ทั้งโครงการอสังหาริมทรัพย์ โครงการพลังงานทดแทน ซึ่งโครงการอสังหาฯ มีความชัดเจนและเป็นไปได้ที่สุดในขณะนี้ 
สำหรับโครงการอสังหาฯ ศึกษาไว้หลายโครงการ ทั้งโครงการพื้นราบและโครงการพื้นสูง เป้าหมายคือการหาสิ่งที่พร้อมขายได้เลย ขณะนี้อยู่ระหว่างการเจรจาบางโครงการ
“ธุรกิจของบริษัทจะเปลี่ยนในที่สุด การดำเนินการจากนี้ไปต้องหากิจการเข้ามา เพื่อให้ธุรกิจมีเวลาเทิร์นอะราวด์และกลับมาซื้อขายในตลาดหลักทรัพย์ได้ ซึ่งแผนการทำอสังหาริมทรัพย์จะมีความชัดเจนปลายปีนี้ พร้อมกับการเปลี่ยนชื่อบริษัทใหม่ไปพร้อมๆ กัน”
ผู้บริหารไดโดมอน กล่าวว่า บริษัทออกจากแผนฟื้นฟูตั้งแต่กลางเดือน พ.ย.ปีที่ผ่านมา ขาดทุนสะสม 100 ล้านบาท คาดว่าหลังจากธุรกิจเปลี่ยนแล้ว ผลดำเนินงานที่ดีขึ้นต่อเนื่องจะล้างขาดทุนสะสมได้ และบริษัทมีแผนเพิ่มทุนจดทะเบียนเพื่อทำธุรกิจใหม่ รวมทั้งการเจรจาหาผู้ร่วมทุนในธุรกิจอสังหาฯ
“ความตั้งใจของผมยังเป็นผู้บริหารต่อไป ถ้ามูลค่าสินทรัพย์ที่ซื้อมาสามารถแชร์ผลประโยชน์ได้ ผมก็จำเป็นต้องตัดหุ้นบางส่วนให้ผู้ร่วมทุนใหม่สำหรับธุรกิจใหม่ แต่ตอนนี้ยังไม่มีความแน่นอน” นายกัมพล กล่าว